|  |  |  |
| --- | --- | --- |
|  |  | **Saksutredning** |
|  |  | Arkivreferanse: 2023/242-8  Saksbehandler: Anders Karlsson |

|  |  |  |
| --- | --- | --- |
| **Sakens gang** | | |
| **Saksnummer** | **Møtedato** | **Utvalg** |
|  |  | Formannskapet |
|  |  | Kommunestyret |

# Forslag - omklassifisering av kommunale veier

## Kommunedirektørens anbefaling

1. Kommunaldirektørens forslag til kommunale veiparseller legges ut på offentlig høring i 3 uker.
2. Etter høring og behandling av innspill legges saken fram til ny politisk behandling

Slutt på innstilling

Vedlegg

|  |  |  |
| --- | --- | --- |
| 1 | Omklassifisering-veier-kart |  |

## Bakgrunn for saken

Det kommunale veinettet som driftes i Vega består av et antall veiparseller med total lengde på ca 37km kilometer spredt over hele kommunen.

Vega kommune drifter delvis enkelte private veier.

For noen av disse private veiene er begrunnelsen for dette uklar, men muligens historisk.

Kommunedirektøren vil med dette saksframlegg vurdere det kommunale veinettet slik at kommunens vedlikeholdsbudsjett i størst mulig grad rettes mot de veier som har størst betydning for allmennhetens interesse.

Lov om vegar (veglova) skiller mellom offentlige og private veier. Offentlige veier er i henhold til § 1:

*"veg eller gate som er open for allmenn ferdsel og som blir halden ved like av stat, fylkeskommune eller kommune etter reglane i kap. IV. Alle andre vegar eller gater blir i denne lova å rekne for private."*

 I henhold til veglova må en offentlig vei være "åpen for allmenn ferdsel" samt bli holdt ved like av stat, fylke eller kommune".

Ordet "samt" knytter vilkårene sammen, og viser at det er to kumulative vilkår som må være oppfylt for at rettsvirkningen skal inntre. Vesentlig vilkår for at en vei er kommunal (offentlig) er allmenninteressen og at kommunen tar et helhetlig økonomisk ansvar for vedlikehold (ikke bare brøyting).

Økonomisk ansvar finner sted når veivedlikehold er en del av budsjettbehandlingen. Dette betyr at dersom en vei ikke vedlikeholdes av offentlig myndighet, vil ikke veien være offentlig, uansett om vilkåret om allmenn ferdsel skulle være oppfylt.

Vurderingen av "åpen for allmenn ferdsel" i veglovens betydning er relativt streng.

I en høyesterettsdom fra år 2004, ble det slått fast at når veien for eksempel kun benyttes som atkomst til boliger, vil denne trolig ikke regnes som åpen for allmenn ferdsel.

Veglova gir i § 7 kommunen mulighet til å omklassifisere veier fra offentlig til privat, og kan med hjemmel i denne bestemmelsen sette opp minstevilkår for når veien skal være kommunal.

Det er i all hovedsak veglovens bestemmelser som kommer til anvendelse i forbindelse med omklassifisering av kommunale veier. I veglovens § 7 heter det at kommunen kan gjøre vedtak om at kommunal vei skal legges ned. Et vedtak om omklassifisering av offentlig vei etter veglovens § 7 blir ifølge juridisk teori ikke ansett som et forvaltningsvedtak etter forvaltningsloven, men som et politisk vedtak om at kommunen ikke lengre vil påta seg omkostninger og ansvaret med å holde veien åpen som offentlig vei.

Dette innebærer blant annet at de av kommunens innbyggere som berøres av vedtaket ikke har rett til forhåndsvarsel eller klagerett på vedtaket.

Prinsippet om forsvarlig saksbehandling tilsier allikevel at saken krever en grundig behandling og at berørte parter har krav på å kunne øve innflytelse og kunne legge fram sin sak.

Det anbefales derfor at forslag til omklassifisering legges ut til offentlig høring i 3 uker før saken sluttbehandles.

Det kommunale veinettet driftes og vedlikeholdes av kommunen, jf. § 20 i veglova. Når det gjelder privat vei, bestemmer Veglova § 54 første ledd, første punktum at når en privat vei blir brukt som felles adkomst for flere eiendommer:

*"plikter hver eier, bruker eller den som har bruksrett, kvar etter same høvetal som gjeld for den bruk han gjer av veien, å halde vegen i forsvarlig og brukande stand".*

Bestemmelsen fastslår brukernes plikt til å etterse veien uavhengig av hvem som eier grunnen.

Dette innebærer at for eksempel en grunneier som ikke utøver bruk, ikke kan pålegges vedlikeholdskostnader. Hvorvidt en er pliktig etter § 54 første ledd, er altså knyttet til bruk og ikke eierskap.

Veglova § 55 første ledd første punktum slår fast at de som har plikter etter § 54 første ledd, utgjør et veilag. I § 55 er veilaget gitt myndighet hva gjelder praktiske forhold vedrørende veiens drift og vedlikehold.

Kommunen kan delta i veilag der kommunen er bruker. Det kan eksempelvis være dersom veien går til et friområde. Dette kan også gjelde der kommunens innbyggere er brukere av veien som turvei, eller der veien brukes for å komme til utfartssteder eller kommunale anlegg.

## Vurdering

Ifølge veglova medfører altså ikke kravet om at en vei skal være åpen for allmenn ferdsel at veien eies eller vedlikeholdes av det offentlige. Men Vega kommune kan ved vedtak selve avgjøre om ansvaret for en veiparsell skal ivaretas over kommunalt driftsbudsjett.

Å finne noen felles kriterier som skal gjelde for det kommunale veinettet er ikke mulig. Det er ulike forutsetninger for alle veistrekninger og forutsetningene forandres over tid og i takt med samfunnets utvikling.

Det er også viktig å poengtere at offentlige driftsutgifter utgjør en vesentlig del av sakens vurderingsgrunnlag.

Vega kommune må finne en langsiktig og robust balanse mellom tjenestetilbud og driftsutgifter som er annerledes enn dagens situasjon. I praksis innebærer en slik balanse at driftsutgifter på vei må reduseres for å danne budsjettrom for andre kommunale tjenester.

Dette oppnås enten ved å:

1. kutte ned på veiparseller i kommunal regi, eller
2. kutte på kvaliteten av vedlikeholdet på dagens veiparseller

Ved å kutte i kvalitet på veivedlikehold risikerer brukere av ulike strekninger at veiene til tider ikke oppleves farbare. En slik usikkerhet er ikke til gagn for hverken beboere, næringsliv eller offentlige tjenester.

Alternativ 2 vurderes derfor ikke som et reelt alternativ.

Kommunedirektørens forslag til veiparseller som bør inngå i kommunalt driftsbudsjett framgår av vedlagte kart.

Øvrige veier vil enten fortsatt være privat eller bli privatisert.

For å unngå at forandringen medfører ulemper for privatpersoner, næringsliv og offentlige tjenester må det dannes veilag, i tråd med Veglova.

Vega kommune må i denne sammenheng vurdere, utfra allmenhetens behov, om de skal være en aktør i noen av veilagene.

Som beskrevet anbefaler kommunedirektøren at forslag til omklassifisering av veier legges ut på høring.

Etter endt høring behandles innspill og det foretas ny vurdering av strekninger som skal ivaretas i kommunal regi og strekninger der Vega kommune bør inngå som del av et veilag.

Samlet vurdering legges deretter fram til ny politisk behandling.